Sasvim je jasno da je HDZ krenuo u kampanju za osvajanje vlasti. Kao i uvijek kad su veliki skupovi u igri, HDZ je Svehrvatski gospodarski forum, održan u Westinu, u produkcijskom smislu odradio u velikom stilu.

Respektabilni gosti

Okupio je i respektabilne goste, poznate igrače poput dr. Robina Harrisa, bivšeg savjetnika pokojne Margaret Thatcher. Ipak, od velikih najava prezentacije gospodarskog programa HDZ ipak nije suviše otkrio. Šef HDZ-a Tomislav Karamarko vladajuće je gađao lošim gospodarskim pokazateljima, a Milanovića je optužio kako je uvjeren da je sve – romantično.

Gospodarski program najveće oporbene stranke dugo se iščekivao, ali HDZ je otkrio samo crtice i načelna stajališta o tome što bi trebao biti novi model gospodarskog rasta. Porezno rasterećenje, nove investicije te stop ad hoc privatizaciji glavne su poruke. Ipak o tome što će se sve rezati malo se moglo čuti. Martina Dalić obećala je izuzetno brz rast koji bi trebao dovesti do oporavka BDP-a u 2015., pri čemu bi rast bio oko 3 posto. Obećala je ukidanje poreza na dividendu, odnosno dodatne stope od 12 posto na porez na dobit, ukidanje svih nameta kojim se financiraju javna poduzeća, što bi značilo nestanak sigurnosti za Hrvatske šume, a već je odavno poznato da HDZ obećava smanjenje PDV-a od 1 posto nakon što se zabilježi rast BDP-a u tri tromjesečja zaredom.

Prema gospodarskom planu HDZ-a, to bi, da su već na vlasti, građani dočekali već u 2015. Pojednostavili bi porezne procedure, a Dalić upozorava da poreznici moraju biti servis, a ne organ gonjenja. HDZ namjerava uvesti novi sustav nagrađivanja i kontrole u javnu upravu, ali je decidirano obećala i da nitko “preko noći” u upravi neće izgubiti posao.

Novina je da planiraju ozbiljnu zdravstvenu reformu. Naime, HZZO bi restrukturirali u osiguranje, a u sustav zdravstva uvelo bi se imovinsko načelo u financiranje usluga.

Međunarodni natječaji

Pretpostavka uklanjanja barijera i rješavanja nepotrebne administracije, iznio je Domagoj Ivan Milošević, jest da se uvede obveza procjene učinaka svakog zakona na međuresorskoj komisiji. Za poticanje investicija HDZ u programu nudi rješenje u obliku aktivacije državne imovine poput milijuna hektara neobrađenog zemljišta. Strateški projekti za HDZ i dalje su navodnjavanje Slavonije, Like i Dalmacije, nizinska pruga Botovo – Rijeka te pelješki most, kao i hidroelektrane i LNG terminal.

Za novac bi se obratili obveznim mirovinskim i fondovima EU. HDZ bi podržao privatizaciju samo ako nije riječ o strateškim tvrtkama, a to su autoceste i željeznice, a na prodaju ne bi bio ni HEP, Hrvatske vode ni Hrvatske šume. Javna poduzeća moraju se reorganizirati i natjerati ih da nude usluge koje bi im jamčile financijsku stabilnost, kaže Marko Kolaković iz HDZ-ova tima, koji bi menadžere u javnim tvrtkama birao na međunarodnim javnim natječajima.

Dođu li na vlast, neće prodavati željeznice, Hrvatske šume, HEP... Porez - Smanjivanje PDV-a HDZ se zalaže za porezno rasterećenje, odnosno za ukidanje poreza na dividendu i za manji PDV. Zalažu se i za ukidanje svih nameta kojim se financiraju javna poduzeća. Projekti - Navodnjavanje, nizinska pruga, pelješki most... HDZ obećava strateške projekte poput navodnjavanja u Slavoniji, nizinske pruge Botovo – Rijeka, pelješkog mosta, hidroelektrane, ali i LNG terminal. Zdravstvo - Reforma HZZO-a HDZ planira ozbiljnu zdravstvenu reformu. HZZO bi bio restrukturiran u osiguranje koje bi dobilo konkurenciju na tržištu, a u sustav zdravstva uvelo bi se imovinsko načelo u financiranju usluga. Privatizacija - Nema ad hoc prodaje tvrtki HDZ ne vjeruje u ad hoc privatizaciju, nego u sustavno prodavanje tvrtki koje nisu od državnog interesa. Željeznice, Šume ni HEP HDZ obećava da ne bi prodavao kada bi došao na vlast.

Prijedlozi poduzetnika, dijaspore, stručnjaka... Gjuro Gavrilović, vlasnik Gavrilovića d.o.o.: - Kad sam imao pet godina, država mi je konfiscirala igračke, zato sam rano naučio kako se obraniti od države. Od države nikad nisam tražio niti mi treba ikakva pomoć, osim da u mene ne dira. Meni bi bilo najmilije kada bismo imali neku vladu nacionalnog spasa, na koju me podsjećaju Nikica Valentić i Franjo Gregurić. Iako sam Hrvat, nemam državljanstvo svoje domovine jer mi uvijek odmaže. Pametna država mora poduzetniku omogućiti da zarađuje, a napore usmjeravati u to da se ta zarada povećava. Dr. sc. Đuro Njavro, dekan ZŠEM-a: - U sljedećih deset godina, a vjerujte mi to je vrlo ambiciozan plan, kao cilj moramo postaviti da barem jedno sveučilište iz Republike Hrvatske dođe na listu 100 najboljih sveučilišta svijeta. Obrazovanje je temelj napretka i zato je izuzetno važno povezati sustav obrazovanja s potrebama gospodarstva. Samo obrazovani ljudi koji su naučili biti inovativni i čija se kreativnost poticala mogu pokrenuti napredak. To možemo ostvariti i time da potičemo i omogućujemo mladim ljudima širenje znanja i tako da ih pošaljemo u Europu i svijet. Makar deset do petnaest posto studenata svake bi godine trebalo otići na školovanje izvan domovine. Luka Budak ravnatelj Centra hrvatskih studija, Australija: - Dijaspora je u 2012. u Hrvatsku doznačila 1,5 mlrd. eura, a tu nije trošak koji Hrvati godišnje naprave dolaskom u domovinu. Kod izbora diplomata treba uključiti i mišljenje Hrvata iz dijaspore, a ne da nam se šalju ljudi po nahođenju politike. Ivana Maletić zastupnica HDZ-a u Parlamentu EU: - U kohezijskim fondovima imamo 60 milijardi kuna te još 25 milijardi kuna iz fondova za poticanje poljoprivrede. Vlada je od EK-a dobila negativne ocjene strateških dokumenata jer ne zna kako uokviriti strategiju razvoja u jedan plan.